El mes de juny de 2018 es va inaugurar a París un nou pol logístic que té per objectiu reduir el nombre de camions que circulen pel nord de la ciutat.
El projecte es complementa amb nous desenvolupaments d'habitatge i amb actuacions d'agricultura urbana, entre d'altres.
Cap a 1830 va entrar en servei a la zona nord de París l'estació ferroviària de mercaderies de La Chapelle; poc després va esdevenir un dipòsit ferroviari per als trens de la Gare du Nord; quasi totalment destruïda pels bombardejos alemanys de 1944, va renéixer; però a mitjan de la dècada dels anys vuitanta del s. xx va ser definitivament abandonada per a usos ferroviaris de mercaderies.
Ara, l'estació de La Chapelle és la peça central d'una reconversió urbanística de gran envergadura: Chapelle International.
Es tracta d'una actuació que vol posar les bases d'una nova logística urbana, més respectuosa amb el medi ambient i capaç de conviure amb els usos ciutadans.
Recreació de la nova estació de La Chapelle, ara peça central de Chapelle International (© SNCF Immobilier)
L'antiga estació s'ha transformat en una nau logística intermodal de 45.000 m 2 de sòl, que acull una terminal ferroviària integrada en la xarxa de vies de la Gare du Nord.
El projecte ofereix, a més, 8.000 m 2 per a activitats terciàries i comercials, així com un espai urbà de distribució alimentària per a professionals (10.000 m 2 ), el data center de la ciutat de París, al qual s'associa un centre de distribució de calor per al futur districte que envoltarà l'estació, i cobertes dedicades a l'agricultura urbana.
En l'aspecte logístic, Chapelle International constituirà una alternativa ferroviària de penetració de mercaderies a la ciutat pel nord, cosa que haurà de permetre que prop de cinc-cents camions deixin de circular per la zona cada dia.
Aquesta disminució del nombre de vehicles pesants es traduirà en quasi 1.540 t menys de CO 2 emès l'any.
L'absorció d'aquests fluxos de mercaderies es durà a terme sobretot a les noves plataformes del pol multimodal, que fan més de 400 m de longitud, i on es produirà el transvasament modal entre trens i vehicles de distribució (elèctrics o de gas natural) que s'encarregaran del transport d'última milla.
La instal·lació logística acollirà a més un viver d'empreses del sector logístic i una escola de formació professional en aquest mateix camp.
Com s'ha apuntat, l'actuació també preveu la instal·lació d'activitats agrícoles de cicle curt (per al consum de restaurants i el subministrament a comerços del districte), tant a l'aire lliure com en hivernacles, a la coberta de la nau logística.
Aquestes activitats es duran a terme en una superfície de 7.000 m 2 i donaran feina a una desena de persones.
Els diferents usos de la nau logística, per plantes i sectors (© SNCF Immobilier)
La instal·lació logística articula a més tot un nou barri al seu voltant, amb nou parcel·les que acolliran una diversitat d'usos.
Entre els 22.000 m 2 d'espais públics, generosament vegetalitzats, hi haurà, repartits en diversos edificis, més de nou-cents nous habitatges, dels quals el 45% dels seran de tipus social.
Del total d'habitatges, sis-cents seran familiars, i la resta es reservaran a estudiants, joves professionals i treballadors immigrants.
El nou barri disposarà a més de prop de 35.000 m 2 d'oficines, distribuïts pels diferents edificis.
Hi haurà també alguns locals comercials, de tipologies variades, i serveis públics, com ara una escola i una llar d'infants.
Els nous edificis de les nou parcel·les s'aniran lliurant entre 2019 i 2021.
Recreació del lot E, amb habitatges de lloguer amb opció de compra, tipologies SOHO ( small office home office, habitatge de dos ambients, que agrupa el lloc de feina i la llar) i 400 m 2 per a usos comercials (© SOGEPROM)
Les necessitats energètiques dels prop de 145.000 m 2 de nova construcció del conjunt de Chapelle International se satisfaran a partir de biogàs i de fonts renovables, aproximadament per meitats.
Per saber-ne més: Chapelle International
Planificació concurrent, Remodelació del sòl industrial, Processos de nova urbanització, Sostenibilitat, Plurifuncionalitat, Intermodalitat ferroviària, Gestió del transport urbà, Intermodalitat ferroviària, Logística urbana, Mitigació, Vulnerabilitat territorial, Infraestructures en entorns sensibles, Sistemes de suport a la construcció d'infraestructures